ന്യൂനപക്ഷ സ്കോളര്ഷിപ്പ്: ഹൈക്കോടതി വിധിക്ക് തത്കാലം സ്റ്റേ ഇല്ല ന്യൂഡല്ഹി: ന്യൂനപക്ഷ വിദ്യാര്ത്ഥി സ്കോളര്ഷിപ്പിലെ 80:20 അനുപാതം റദ്ദാക്കിയ ഹൈക്കോടതി വിധി തത്കാലം സ്റ്റേ ചെയ്യാന് വിസമ്മതിച്ച് സുപ്രീം കോടതി. അപ്പീലുകളില് ജസ്റ്റിസ് എല്. നാഗേശ്വര റാവു അദ്ധ്യക്ഷനായ ബെഞ്ച് കേന്ദ്രസംസ്ഥാന സര്ക്കാരുകള്ക്കും ഹൈക്കോടതിയിലെ ഹര്ജിക്കാരനായ ജസ്റ്റിന് പള്ളിവാതുക്കലിനും ഉള്പ്പടെ നോട്ടീസ് ഉത്തരവായി. സംസ്ഥാന സര്ക്കാര്, മൈനോറിറ്റി ഇന്ത്യന്സ് പ്ലാനിംഗ് ആന്ഡ് വിജിലന്സ് കമ്മിഷന് ട്രസ്റ്റ്, എം.എസ്.എം സംസ്ഥാന സമിതി എന്നിവരാണ് സുപ്രീംകോടതിയിലെ ഹര്ജിക്കാര്. നാലാഴ്ചക്കകം മറുപടി നല്കണം. സ്കോളര്ഷിപ്പ് പദ്ധതി 13 വര്ഷമായി വിദ്യാര്ത്ഥികള്ക്ക് നല്കിയിരുന്നതാണെന്നും അടിയന്തര സ്റ്റേ വേണമെന്നും മൈനോറിറ്റി കമ്മിഷന് ട്രസ്റ്റ് അഭിഭാഷകന് ഹാരിസ് ബീരാന് വാദിച്ചു. എന്നാല്, കടുംപിടിത്തം പിടിച്ചാല് സ്റ്റേ അപേക്ഷ തള്ളുമെന്ന്കോടതി താക്കീതു നല്കി. ന്യൂനപക്ഷ സ്കോളര്ഷിപ്പ് സംബന്ധിച്ച 2008ലെ സര്ക്കാര് ഉത്തരവ് 2021ലാണ് ഹൈക്കോടതി റദ്ദാക്കിയത്. എല്ലാ നൂനപക്ഷ സമുദായങ്ങളെയും തുല്യമായി പരിഗണിക്കണമെന്ന് ചൂണ്ടിക്കാട്ടിയായിരുന്നു വിധി. എന്നാല്, ജനസംഖ്യാനുപാതികമായി സ്കോളര്ഷിപ്പ് നല്കിയാല് അനര്ഹര്ക്കും ആനുകൂല്യം ലഭിക്കുമെന്നാണ് കേരളത്തിന്റെ വാദം. ന്യൂനപക്ഷ സ്കോളര്ഷിപ്പ് തീരുമാനിക്കാന് സംസ്ഥാനത്തിന് അധികാരമില്ലെന്നും ഒരു വിഭാഗത്തിന് മാത്രം കൂടുതല് ആനുകൂല്യം നല്കുന്നത് വിവേചനമാണെന്നും ഹൈക്കോടതി ചൂണ്ടിക്കാട്ടിയിരുന്നു. സുപ്രീംകോടതി നിലപാട് കനത്ത തിരിച്ചടി: കെ.സുരേന്ദ്രന് തിരുവനന്തപുരം: ന്യൂനപക്ഷ സ്കോളര്ഷിപ്പിലെ 80:20 അനുപാതം റദ്ദാക്കിയ ഹൈക്കോടതി വിധി സ്റ്റേ ചെയ്യാത്ത സുപ്രീംകോടതി നിലപാട് സംസ്ഥാന സര്ക്കാരിന് കനത്ത തിരിച്ചടിയാണെന്ന് ബി.ജെ.പി സംസ്ഥാന പ്രസിഡന്റ് കെ.സുരേന്ദ്രന്. ഹൈക്കോടതി വിധിക്കെതിരെ സര്ക്കാര് സുപ്രീംകോടതിയെ സമീപിച്ചതോടെ സര്ക്കാരിന്റെ മതേതരത്വനിലപാട് പൊള്ളയാണെന്ന് എല്ലാവര്ക്കും ബോദ്ധ്യമായി. മതമൗലികവാദികളുടെ സമ്മര്ദ്ദത്തിന് വഴങ്ങി ഒരു വിഭാഗത്തിനോട് പക്ഷപാതിത്വം കാണിച്ച സര്ക്കാര് തെറ്റുതിരുത്താന് തയ്യാറാവണം. രണ്ട് ന്യൂനപക്ഷവിഭാഗങ്ങളെയും തുല്യമായി കാണുന്നതില് സര്ക്കാര് പരാജയപ്പെട്ടു. ന്യൂനപക്ഷ അവകാശങ്ങള് ഒരു വിഭാഗത്തിന് മാത്രം ലഭിക്കേണ്ടതല്ല. എല്ലാവര്ക്കും അവകാശങ്ങള് ലഭ്യമാക്കാനാണ് കോടതി വിധി വന്നത്. അത് നടപ്പാക്കാന് സര്ക്കാര് ബാദ്ധ്യസ്ഥരാണ്. ഒളിച്ചുകളി അവസാനിപ്പിച്ച് കോടതി വിധി നടപ്പാക്കാന് മുഖ്യമന്ത്രി പിണറായി വിജയന് ധൈര്യം കാണിക്കണംസുരേന്ദ്രന് ആവശ്യപ്പെട്ടു.